b'\n_START_ARTICLE_\nSkogviftefly\n_START_SECTION_\nUtseende\n_START_PARAGRAPH_\nEt middelsstort (vingespenn 26 \xe2\x80\x93 31\xc2\xa0mm), lyst brunlig nattfly. Arten er litt kraftigere bygd enn andre norske viftefly men likevel temmelig spinkel. Labialpalpene er litt lengre enn resten av hodet og stikker fram som et nebb. Hannen har en kuleformet utvidelse ca. 1/3 ut p\xc3\xa5 antennen og en stor vifte av lange h\xc3\xa5r p\xc3\xa5 frambeinet. Vingene er lyst brungr\xc3\xa5, forvingen har tre brune tverrlinjer og en oval, brun flekk litt foran midten. De to innerste tverrlinjene er omtrent parallelle, sterkt krummet i den framre delen, og avgrenser et bredt midtfelt. Den ytterste tverrlinjen er bredere og nesten rett. Arten ligner p\xc3\xa5 vanlig viftefly (Zanclognatha tarsipennalis), men har m\xc3\xb8rkere vinger og et mer tydelig midtmerke i forvingen. Bakvingen er gr\xc3\xa5gul med to brune, ofte utydelige, tverrb\xc3\xa5nd.\n_START_SECTION_\nLevevis\n_START_PARAGRAPH_\nDen forekommer i \xc3\xa5pen l\xc3\xb8v- og blandingsskog. Larvene lever p\xc3\xa5 visne blader av ulike tr\xc3\xa6r og urter. De voksne sommerfuglene flyr om natten i juli \xe2\x80\x93 august.\n_START_SECTION_\nUtbredelse\n_START_PARAGRAPH_\nArten er utbredt i Nord- og Mellom-Europa, videre \xc3\xb8stover til Korea og Japan. I Norge er den lokal og sjelden i den s\xc3\xb8rligste landsdelen fra \xc3\x98stfold til Rogaland, dessuten er den funnet i L\xc3\xa6rdal i Sogn.'